ועדת העלייה, הקליטה והתפוצות, כנסת 18, פרוטוקול מספר 70, 2010-02-22 10:00

ליה שמטוב: בוקר טוב גם לצופי ערוץ הכנסת.

ליה שמטוב: אני רוצה לברך את קצין חינוך ראשי תת אלוף אלי שמרמייסטר, אם את נציגי משרד מבקר המדינה וגם את חברי הכנסת ואת כל המוזמנים שהגיעו לוועדה.

ליה שמטוב: כינסתי היום את הוועדה לדון בממצאי דוח מבקר המדינה שמתייחס לעובדה כי שליש מהאסירים בכלא הצבאי הם עולים.

ליה שמטוב: הנתון הזה בטח שהוא לא משמח וכשאנחנו רואים את האחוזים של חיילים יוצאי אתיופיה ויוצאי חבר העמים נוכחים שהמצב הוא לא רק לא פשוט, הואט חמור ביותר.

ליה שמטוב: כ-8% מחיילים יוצאי אתיופיה נכלאו בכלא צבאים כאשר שיעורם בקרב החיילים הוא רק 2.9%.

ליה שמטוב: ו-27% מהאסירים בכלא צבאי הם עולים מחבר העמים.

ליה שמטוב: חוץ מזה 80% מהחיילים יוצאי אתיופיה שהיו כבר בכלא ב-2007 חזרו לכלא פעם נוספת.

ליה שמטוב: אלה נתונים מאוד מדאיגים.

ליה שמטוב: 16% נשלחו לכלא מעל 4 פעמים.

ליה שמטוב: 6% לכלא מעל 5 פעמים.

ליה שמטוב: 3% מעל 6 פעמים.

ליה שמטוב: דוח מבקר המדינה מסביר מונה את הסיבות למה חיילים יוצאי אתיופיה ומחבר המדינות נכלאו בכלא.

ליה שמטוב: סיבה אחת זה מצב סוציו-אקונומי במשפחה.

ליה שמטוב: שיבוץ לא מתאים.

ליה שמטוב: קשיים בהשתלבות חברתית.

ליה שמטוב: כל המתחים האלה בנוסף למתחים מהבית מקבלים חייל עם פוטנציאל לשבת בכלא.

ליה שמטוב: אנחנו נבקש היום לשמוע גם ממשרד מבקר המדינה וגם מצה"ל את הנתונים.

ליה שמטוב: מה הם עשו לאחר שקיבלו את הדוח?

ליה שמטוב: איזה פעילויות יש בצה"ל כדי למנוע תופעות אלה?

ליה שמטוב: הוועדה מבקשת לשבח את צה"ל קצינת עליה מקרב העדה האתיופית בכלא 4 ובכלא 6.

ליה שמטוב: זה החל ב-2009.

ליה שמטוב: יותר טוב מאוחר מאשר אף פעם לא.

ליה שמטוב: אנחנו גם רוצים לשמוע על פעילות של "גחלת".

ליה שמטוב: תת אלוף אלי שרמייסטר יתחיל.

ליה שמטוב: בבקשה.

אלי שרמייסטר: אני מברך על זה שראש הוועדה והוועדה מקדישה את הזמן לעסוק בהשתתפותם של העולים בשירות הצבאי וזה גם מה שעומד מאחורי שיעורי כליאה וגם הצלחות שיש בשירות, ביטוי לכך שאנחנו שותפים לאתגרים וגם לדאגות.

אלי שרמייסטר: נמצאים איתנו כאן נציגים מכל הגופים שמטפלים בעליה בצה"ל, סגן אלוף כרמית נפתלי, ראש ענף כליאה שמופקד על בתי הכלא הצבאיים ועל הטיפול באסירים, סגן אלוף קרן מחטיבת תכנון כוח אדם שאחראי גם על הפקת הנתונים וניתוח המשמעויות.

אלי שרמייסטר: אני ברשותך אפתח בסקירה כללית קצרה על קליטת העלייה בצה"ל ואחרי זה אתייחס באופן ממוקד לכליאה.

אלי שרמייסטר: כל חייל חמישי בצה"ל הוא עולה.

אלי שרמייסטר: את הנתונים אנחנו מכירים.

אלי שרמייסטר: 22% מהגברים הם עולים חדשים או ותיקים.

אלי שרמייסטר: שני שליש מתוכם הם יוצאי חבר העמים ועבור רבים מהעולים החדשים המגיעים לצה"ל זו הזדמנות אולטימטיבית להשתלב בחברה דרך הפלוגה, דרך היחידה, דרך המשימה הצבאית, דרך הרעות, דרך החברה, דרך התמיכה הכלכלית, דרך השלמת השכלה שאנחנו מקנים בצה"ל.

אלי שרמייסטר: בראייתנו זוהי משימה ראשונה במעלה של המפקדים בצבא ושל מערכת הטיפול במשאבי האנוש בצבא בעיקר עבודת אגף כוח אדם.

אלי שרמייסטר: והצבא בניגוד אולי למה שהיה בשנים הראשונות אחרי קום המדינה הצבא משלב את תפישת כור ההיתוך עם רב תרבותיות.

אלי שרמייסטר: אנחנו אפילו מעודדים לשמור על מאפייני התרבות ודואגים שמי שלא מכיר אותם גם עבור יוצאי חבר המדינות וגם אתיופים וגם עולים מארצות מוצא אחרות שאנחנו נכיר להם את מאפייני התרבות כדי שלא אלה יהיו החסמים ולא אלה יהיו המכשולים בפני השתלבות מרבית.

אלי שרמייסטר: באופן כללי צה"ל פועל במישורים הבאים.

אלי שרמייסטר: אחד, מיצוי מיטבי ושירות משמעותי לפרט.

אלי שרמייסטר: אני אתן פה איזשהו נתון כדוגמה לכך.

אלי שרמייסטר: בקרב בני העדה האתיופית מ-2007 ל-2008 עלינו ב-10% במיצוי ללחימה.

אלי שרמייסטר: זה מתקרב לממוצע של בני הארץ.

אלי שרמייסטר: אנחנו יודעים שבני העדה מתגייסים בשיעורי גיוס מאוד גבוהים.

אלי שרמייסטר: היתה לנו חולשה במיצוי ללחימה.

אלי שרמייסטר: אנחנו ב-2008-2009 עומדים על 40% מיצוי ללחימה בקרב בני העדה לעומת 30% ב-2007, שזה נתון משמעותי שהוא תוצאה של ההשקעה בשירות, בהסברה, בחינוך, בשיבוץ הנכון לבני העדה ועוד.

שלמה מולה: בעשור הקודם היה לכם שירות קרבי הרבה יותר גבוה ממה שעכשיו.

שלמה מולה: לפחות מהידע האישי שלי.

אלי שרמייסטר: הנתון קיים.

אלי שרמייסטר: המעגל הבא הוא הטיפול בפרט.

אלי שרמייסטר: אני פה כן אגע בכלואים.

אלי שרמייסטר: הנתונים מוכרים.

אלי שרמייסטר: הם פורסמו בדוח של מבקר המדינה ואנחנו יודעים שיש שיפור קל ב-2009 באחוזים בודדים.

אלי שרמייסטר: אבל באופן כללי הנתון הוא עדיין גבוה מהשיעור באוכלוסייה.

אלי שרמייסטר: 91% מהכלואים מקרב בני העדה האתיופית הם עריקים.

אלי שרמייסטר: 77% מקרב יוצאי חבר העמים זה שוב תוצאה של עריקות.

אלי שרמייסטר: עכשיו עריקות וכתב את זה גם מבקר המדינה, בדרך כלל, ואין לנו פה את הנתון המדויק, אבל עשינו איזשהו מדגם בהכנה לוועדה.

אלי שרמייסטר: מרבית הכלואים ביצעו עריקות כתוצאה מבעיות כלכליות מבית.

אלי שרמייסטר: לא כתוצאה מעבירות צבאיות.

אלי שרמייסטר: צרות בבית.

אלי שרמייסטר: אנחנו יודעים ש-52% מבני העדה האתיופית שמשרתים בצה"ל הם כאלה שזכאים להטבות כלכליות.

אלי שרמייסטר: זאת אומרת שהם מגיעים מרקע סוציו אקונומי נמוך.

אלי שרמייסטר: זו סיבה מרכזית לביצוע עריקות, להיעדרות מהשירות, וכתוצאה מכך בסוף לכליאה.

ליה שמטוב: מה השיעור של עריקות בציבור הכללי הישראלי?

אלי שרמייסטר: הוא גם גבוה מסיבות שונות.

אלי שרמייסטר: בקרב בני יוצאי חבר העמים זה 77%.

אלי שרמייסטר: נתון גבוה.

אלי שרמייסטר: זה לא אומר שבני הארץ לא מבצעים עריקות מאותן סיבות.

אלי שרמייסטר: הרבה מהעריקים זה כיוון שיש להם מצוקות מבית שהם צריכים לטפל בהן.

אלי שרמייסטר: לא כולם.

אלי שרמייסטר: אבל הרבה מהם.

אלי שרמייסטר: אנחנו במספרים וכמויות בשיעורים הולכים וגוברים משקיעים כמאה מיליון שקלים הטבות בחיילים בודדים ועולים חדשים.

אלי שרמייסטר: הטבות מכל הסוגים.

אלי שרמייסטר: מהטבות דיור, דרך מענקים, תוספות כאלה ואחרות, הטבות בתלושים, כרטיסי חיוג לחו"ל, תווי חג, מענקים, כל אלה כדי לחזק את כושר העמידה הכלכלי וכדי לפתור חלק מהבעיות שמביאים איתם העולים מבית.

אלי שרמייסטר: הנתון הזה הוא רק עבור חיילים בודדים.

אלי שרמייסטר: לא התמיכה הכללית בכלל חיילי צה"ל שזה ודאי הרבה יותר.

אלי שרמייסטר: הכנה לשחרור.

אלי שרמייסטר: לקראת השחרור אנחנו מבצעים סדרה של פעולות מול חיילים בודדים, מול עולים מחבר העמים, מאתיופיה ומכל הארצות כך שישתלבו יותר טוב בחיים האזרחיים.

אלי שרמייסטר: זה סדנאות לחיילים בודדים לקראת שחרור, זה קורסי העשרה שנותנים גם מקצוע, קורסים פסיכומטריים, מלגות לימודים לחיילים בודדים משוחררים, הטבות כספיות ייחודיות מהקרן לחיילים משוחררים כדי לתת את אותה דחיפה לחיילים הבודדים שאין להם תמיכה מבית נדרשים לה כדי להשתלב יותר טוב בחברה האזרחית.

אלי שרמייסטר: ואולי המעגל האחרון שנותן את ההשלמה לטיפול בפרט זה מעגל ההסברה למפקדים.

אלי שרמייסטר: אנחנו מבינים שכדי מפקד יטפל טוב בחייליו שמגיעים מתרבות אחרת הוא צריך להכיר אותה כדי שיוכל להבין את הסיבות להתנהגות כזו או אחרת.

אלי שרמייסטר: בכל הכשרות הצבא אנחנו נותנים הסברה ממוקדת.

אלי שרמייסטר: זה דרך אגב אחד השינויים של התקופה האחרונה.

אלי שרמייסטר: נותנים הסברה רחבה ממוקדת על תרבויות בעיקר על בני העדה אבל גם על עולים מתרבויות שונות.

אלי שרמייסטר: אנחנו הפקנו לאחרונה ערכה מארז למפקדים שכל תכליתה זו השתלבות חברתית.

אלי שרמייסטר: מערכי שיעור מידע על תרבויות שונות, דרכים לטיפול, סרטים, והכול לטובת חיזוק כשירותם של המפקדים להתמודד ולייצר קשר טוב יותר ולשלב, וליצור אינטגרציה טובה יותר ביחידה שלהם של עולים חדשים.

אלי שרמייסטר: אני אתמקד עכשיו בבני העדה.

אלי שרמייסטר: אנחנו מריצים השנה השלישית תוכנית חומש, תוכנית משותפת למשרד לקליטת עלייה, לצה"ל ולגורמים נוספים.

אלי שרמייסטר: תוכנית שתכליתה לחזק את ההשתלבות של בני העדה בצה"ל.

אלי שרמייסטר: מכילה את המרכיבים הבאים: הכנה לצה"ל, צמצום כליאה בשלב המניעה, טיפול תנאי שירות, הרחבת תנאי השירות של בני העדה, הכשרות מפקדים וקידום אישי ומקצועי של בני העדה.

אלי שרמייסטר: בתוך התהליך הזה מצויות פעולות כמו הרחבת קורס "אמיר" שבראייתנו זאת הנוסחה האולטימטיבית של השתלבותם של בני העדה האתיופית בצה"ל.

אלי שרמייסטר: יש לנו הצלחה יוצאת דופן.

אלי שרמייסטר: מי שבוגר קורס אמיר שזה קורס בתחילת שירות, קורס אינסטרומנטאלי שמטרתו לחזק את ההשתלבות ביחידה.

אלי שרמייסטר: בוגר קורס בדרך כלל לא נכנס לכלא.

אלי שרמייסטר: מתגייסים ומתחילים את הקורס כדי שיוכלו לצאת ליחידות למקצועות מתקדמים.

אלי שרמייסטר: הקורס הזה מאפשר גם לחזק את הפרט בהתמודדות שלו וגם אנחנו אחרי זה משבצים אותם לאו דווקא על פי התוצאות שהם השיגו במבחנים שלהם.

שלמה מולה: מה אחוז יוצאי אתיופיה בוגרי הקורס הזה?

אלי שרמייסטר: כשליש בשנה.

אלי שרמייסטר: כאן הבשורה.

אלי שרמייסטר: עד עכשיו כל מי שהלך ללחימה מכיוון שמראש הוא בא עם נתוני פתיחה טובים יותר הלך ללחימה ללא קורס אמיר.

אלי שרמייסטר: השנה אנחנו מתחילים לעשות הכנה ליחידות שדה, ללחימה, כך שכל ההולכים ללחימה שלא מעט מהם מגיעים לשערי הכלא או לא שורדים בשירות גם הם יעברו את הקורס ואנחנו צופים שזה ישפר משמעותית ויקטין את שיעורי הכליאה.

אלי שרמייסטר: אני חוזר לעניין הסיפור הכלכלי.

אלי שרמייסטר: אנחנו שינינו כמה מהכללים והחוקים שלנו בצבא שמאפשרים כדי למנוע כליאה חוזרת למשל, שמאפשרים לאסירים בבתי הכלא שבעבר לא היו זכאים להטבות שלהם, לתוספות, לקבל אותם גם כשהם בבתי הכלא.

אלי שרמייסטר: עיקר המאמץ שלנו זה בחיים שלפני הכלא.

אלי שרמייסטר: אנחנו רוצים להעמיד את החייל על הרגליים באופן כזה שלא יבחר בעריקות ולא יבחר בעבירה אחרת שסופה בבתי הכלא הצבאיים.

אלי שרמייסטר: בתוך מערך הכלא, יש לנו מערך שלם שעובד כמה שנים שמטרתו שיקום והחזרה לשירות תקין ומניעה של כליאה חוזרת.

אלי שרמייסטר: גם שם שינינו חלק מהכללים וכל המערך הזה נבחן שוב מתוך כוונה לחזק אותו ולמנוע את הכליאה החוזרת שכואבת לנו בוודאי.

ליה שמטוב: לגבי הצעירים העולים שלפני גיוס, בכל זאת יודעים מאיזה משפחות הם באים.

ליה שמטוב: יש אפשרות לקיים קורסים לפני הגיוס?

אלי שרמייסטר: כל דבר שניתן לעשות אותו מוקדם יותר בוודאי לפני הגיוס הוא טוב יותר.

אלי שרמייסטר: לפני הגיוס אנחנו עושים 3 דברים.

אלי שרמייסטר: אחד, תהליך אבחון שהוא תהליך שונה עבור אוכלוסיית העולים בעיקר בהיבטי השפה, ההשתלבות החברתית ומרכיבים יסודיים שנערים בישראל גדלו איתם ועולים חדשים אין להם את זה בעיקר מרכיבי יסוד שקשורים בשירות הצבאי.

אלי שרמייסטר: הדבר השני, אנחנו משתדלים לגייס את העולים החדשים כבר מהיום הראשון עם ההטבות להם הם זכאים .

אלי שרמייסטר: מאבחנים את מצבו הכלכלי של העולה לפני הגיוס כך שלא יצטרך להתרוצץ עם טפסים בתהליך לא קל ולהוכיח שהוא זכאי כי הלוא יש קריטריונים.

אלי שרמייסטר: אנחנו משתדלים לעשות את זה לפני הגיוס עם הצלחה מרובה.

אלי שרמייסטר: מרביתם מתגייסים עם מלוא ההטבות להם הם זכאים.

אלי שרמייסטר: והדבר השלישי זה ליווי והכנה לצה"ל.

אלי שרמייסטר: יש לנו מערך הכנה לצה"ל שפועל בקרב בני הנוער.

אלי שרמייסטר: יש לנו מערך ממוקד עם רכזים בשותפות עם הג'וינט וגופים אחרים שמטפל בגיוס בעיקר של בני העדה האתיופית אבל לא רק.

אלי שרמייסטר: אנחנו מפעילים פעילות ממוקדת בבתי ספר עתירי עולים.

אלי שרמייסטר: אנחנו מפעילים פעילות ממוקדת בפנימיות שיש בהן עולים חדשים.

אלי שרמייסטר: והסגל שלנו עובר הכשרה לעולים חדשים כך שנוכל לעשות הכנה לצה"ל חזקה וטובה שתביא את העולה לצבא גם עם מוטיבציה לשירות משמעותי וגם עם הבנה של הבעיות איתן הוא מגיע.

אלי שרמייסטר: האם ניתן להרחיב שם?

אלי שרמייסטר: התשובה היא כן גברתי.

אלי שרמייסטר: ואנחנו גם נעשה את זה.

אלי שרמייסטר: כל מה שנוכל להרחיב לפני השירות נעשה.

ליה שמטוב: כאשר חיילים חוזרים לכלא, 3% חוזרים מעל 6 פעמים, מה הן הסיבות?

ליה שמטוב: בכלא נותנים אוכל יותר טוב או מה?

ליה שמטוב: זו צריכה להיות סיבה חמורה.

אלי שרמייסטר: קודם כל יש שונות בין האנשים ויש כאלה שחוזרים.

אלי שרמייסטר: גם בני הארץ יש כאלה שחוזרים.

אלי שרמייסטר: יש פה גם עניינים אינדיווידואליים.

אלי שרמייסטר: השיעורים הם נמוכים.

אלי שרמייסטר: כל פרויקט "גחלת", גחלת זה גורמי חזרה לשירות תקין, כל המערך הזה הוא תוצאה של הבנה שיש כליאה חוזרת.

אלי שרמייסטר: כדי לראות איך אנחנו גם משנים שיבוץ, גם מטפלים בבעיות ת"ש של עולים, גם עושים הרבה חינוך והסברה כי יש חבר'ה שצריכים את החיזוק הזה לערכים.

אלי שרמייסטר: כל אלה, אני לא רוצה לחשוב מה היה מצבנו אם לא היה מערך גחלת.

אלי שרמייסטר: בהחלט זה לנגד עינינו.

אלי שרמייסטר: לכן מתבצעת עכשיו עבודת מטה באגף כוח אדם שבוחן את מערך גחלת, את המשימות, את התפקידים, את המשאבים.

ליה שמטוב: תודה.

ליה שמטוב: חברת הכנסת מרינה סולודקין.

מרינה סולודקין: תודה רבה.

מרינה סולודקין: חשוב היה לשמוע את ההסברים למה אחוז כל כך גבוה של עולים נמצאים בכלא.

מרינה סולודקין: התחלנו את הפעילות הפרלמנטרית מטיפול במרד בכלא 4 ובכלא 6.

מרינה סולודקין: זה היה בשנים 96-97.

מרינה סולודקין: נלחמנו נגד הפרת הזכויות של הכלואים בכלא הצבאי.

מרינה סולודקין: אחר כך חברי כנסת יוצאי העדה בנו מול הצבא תהליכי הסברה.

מרינה סולודקין: הודות לצבא הצלחנו בהרבה דברים.

מרינה סולודקין: אם בשנות התשעים עבור עולה חדש להיות קצין היה דבר מאוד קשה והיו הרבה מחסומים פלוס דעות קדומות בשנות האלפיים המצב השתנה ואנשים יוצאים לקצונה בלי קשיים רבים.

מרינה סולודקין: אני לא מקבלת עכשיו תלונות מהכלואים מזה 5 שנים.

מרינה סולודקין: ראשית שיפרתם את עבודתכם.

מרינה סולודקין: שנית, אני פונה לצופים שלנו, שלמה מולה, ליה שמטוב, רוברט, אני ואחרים, אם יש בעיות אנחנו בכנסת יכולים לטפל בשיתוף פעולה עם הצבא.

מרינה סולודקין: הפניות שאני מקבלת עכשיו הן מסוג אחר לגמרי.

מרינה סולודקין: הצבא לא מגייס את הנוער שיש להם תיקים פליליים.

מרינה סולודקין: הייתי בחדרה, היה מקרה של בן טיפש עשרה שהיו לו 12 תיקים שנסגרו במשטרה ועכשיו הוא בן 19 והוא אומר שהוא לא רוצה לשלם על הטיפשות של נעוריו.

מרינה סולודקין: ואולם לא לוקחים אותו.

מרינה סולודקין: תודה רבה.

ליה שמטוב: בבקשה חבר הכנסת רוברט טיבייב.

רוברט טיבייב: תודה גברתי יושבת הראש.

רוברט טיבייב: תודה לתת אלוף אלי שרמייסטר.

רוברט טיבייב: אני הייתי קצין בצבא האדום ואם חייל שלי היה טועה בשם המשפחה שלי – ישר לבית הכלא.

רוברט טיבייב: עכשיו ברצינות.

רוברט טיבייב: אמרת נכון, הצבא הוא כור ההיתוך של מדינת ישראל.

רוברט טיבייב: הצבא לא תמיד לידי המפקדים את הכלים להתמודד עם צרכים של אוכלוסיות שונות.

רוברט טיבייב: יש צרכים של חלק ניכר מהעולים המתגייסים לצה"ל שהם שונים מהצרכים של הצברים.

רוברט טיבייב: דרך אגב אין הבדל גדול בין מה שקורה בבתי כלא צבאיים למה שקורה בבתי כלא האזרחיים, כמעט אותם האחוזים.

רוברט טיבייב: אני לא כל כך מאשים את הצבא בעניין הזה.

רוברט טיבייב: אם לדבר על החיילים הבודדים אין להם נציגות, אין להם אבא או אימא.

רוברט טיבייב: האבא והאימא שלהם זה הצבא.

רוברט טיבייב: משרד הקליטה צריך להיות מעורב.

רוברט טיבייב: הצבא צריך לקחת בחשבון את הקשיים של החיילים שחוזרים הביתה וצריכים לעזור למשפחותיהם להתפרנס ולקחת את אבא או אימא לביטוח לאומי ולתרגם להם את הדברים.

רוברט טיבייב: כמעט אין להם זמן לטפל בעצמם.

רוברט טיבייב: וכעת מצפים מהם לקבל מרות התרבות שהם לא כל כך מכירים.

רוברט טיבייב: אני הייתי בצבא האדום ושלחתי לא מעט חיילים לכלא.

רוברט טיבייב: אני לא אומר שהצבא האדום הוא צבא יותר אכזרי מהצבא הכחול אבל היחס הוא בהחלט אחר לחלוטין.

רוברט טיבייב: אנחנו לא צריכים להיטיב את התנאים בבתי הסוהר.

רוברט טיבייב: העניין הוא אחר.

רוברט טיבייב: מה עדיף לשלוח את החיילים לבתי סוהר או למנוע זאת ולנסות להבין איפה בעיותיו של אותו חייל ספציפי.

רוברט טיבייב: לשלוח חייל לבית כלא זה הכי קל וזה לא מבטיח שההתנהגות שלו תשתנה.

רוברט טיבייב: בבה"ד 1 ראיתי שלט: מי שלא יודע לחנך לא יודע לפקד.

רוברט טיבייב: אלה מילים של חייל שנפל במלחמת לבנון השנייה, יפתח שרייר.

רוברט טיבייב: לפי מה ששמעתי הוא היה מפקד מאוד חזק.

רוברט טיבייב: מפקד צריך להיות מחנך טוב.

רוברט טיבייב: זה לא תפקידו הראשי של מפקד.

רוברט טיבייב: ואולם זה חלק מתפקידיו.

רוברט טיבייב: צה"ל צריך לחזק גם את מערכת הייעוץ גם בשפה הרוסית וגם בשפה האמהרית.

רוברט טיבייב: היועץ צריך לדבר עם החיילים בשפתם הם.

רוברט טיבייב: השילוב של חיילים ישראלים וחיילים עולים הוא דבר חשוב רק צריך לעשות אותו בעדינות.

רוברט טיבייב: בצבא יש המון חיילים מחבר העמים שהשתלבו בכל מיני תפקידים בכירים.

רוברט טיבייב: הדאגה שלנו היא כלפי אלה שלא השתלבו ולצערי הם לא מעטים.

רוברט טיבייב: אני פונה לצבא הגנה לישראל, אין לנו ברירה אתם גם אימא וגם אבא של אותם חיילים.

רוברט טיבייב: תודה רבה.

שלמה מולה: לי יש רגשות מעורבים כלפי הצבא.

שלמה מולה: מצד אחד אני מכיר במאמץ שהצבא משקיע כדי לקלוט את עולי אתיופיה.

שלמה מולה: מצד שני, יש הרבה מאוד קשיים, וזה ניכר בפרט בעשר השנים האחרונות.

שלמה מולה: היתה התרופפות מסוימת בתהליכי קליטת העלייה.

שלמה מולה: הייתי בין אלה שהיו שותפים להרבה מאוד תוכניות בתוך הצבא.

שלמה מולה: בני קהילת עולי אתיופיה היו בפרשת דרכים אחרי פרשת תרומות הדם.

שלמה מולה: השבר עם הצבא התחיל בנקודה הזאת.

שלמה מולה: אנחנו ביקשנו שיהיו תוכניות של הכנה לעלייה.

שלמה מולה: בכל מה שקשור בשדרת הפיקוד של הצבא און רוגוניס שהיה אחר כך סגן ראש אכ"א מונה להכין תוכניות.

שלמה מולה: ידענו שעולי אתיופיה רואים את ההשתלבות שלהם בחברה הישראלית דרך השירות הצבאי.

שלמה מולה: לכן אחוז גבוה של מתגייסים.

שלמה מולה: אז דיברנו על איכות השירות ולהגיע לקצונה וליחידות מיוחדות.

שלמה מולה: היתה תקופה שנשים לא היו מתגייסות.

שלמה מולה: ראינו בזה בעיה.

שלמה מולה: הצבא טיפל בזאת והיום אחוז גבוה של מתגייסות.

שלמה מולה: אי אפשר לקשור בין הקשיים הכלכליים בבית לבין אחוז גבוה של אסירים בכלא.

שלמה מולה: אני לא מקבל את התיזה הזאת.

שלמה מולה: אתם צריכים לעשות בדק בית למה בכל זאת אנשים מגיעים לכלא.

שלמה מולה: רוב הצעירים שמגיעים לארץ דווקא לא עולים חדשים.

שלמה מולה: אלא ילידי הארץ של יוצאי אתיופיה.

שלמה מולה: כדי למנוע נשירה וגם כליאה צריך לשים דגש על תוכניות טרום צבא.

שלמה מולה: אם תעשו את זה תצמצמו את הפער.

שלמה מולה: העובדה שאתם משחררים בני 19 או 20 או 21 בעלי משפחות מהצבא זו טעות.

שלמה מולה: גם נשואים צריכים לשרת.

אלי שרמייסטר: אנחנו מגייסים אותם לפרקי זמן יותר קצרים.

אלי שרמייסטר: עד גיל 27 אנחנו מגייסים.

שלמה מולה: עד לפני שנתיים הייתי ממונה על קליטת יהודי אתיופיה בסוכנות.

שלמה מולה: יחד עם אנשים במשרד הקליטה דחפנו שעולים צעירים נשואים יתגייסו.

שלמה מולה: אמרו לנו אנשים בקטגוריה הזאת אנחנו לא מגייסים.

שלמה מולה: אין לנו צורך בהם.

שלמה מולה: נקודה נוספת: תוכנית החומש.

שלמה מולה: אני לא יודע אם התוכנית הזאת תהיה קיימת בהמשך.

שלמה מולה: אני יודע ששרת הקליטה נלחמת שהתוכנית הזאת תתוקצב.

שלמה מולה: במידה והתוכנית הזאת לא תתקיים תצטרכו למצוא פתרון פנימי בתקציבים של צה"ל.

שלמה מולה: תוכנית החומש היא המתכונת למניעת קשיים להסתגלות של חיילים.

שלמה מולה: שמחתי לשמוע שאתם נעזרים בפורום קצינים.

שלמה מולה: הפורום הזה קיים יותר מ-15 שנה.

שלמה מולה: הם יכולים להיות סוכני שינוי משמעותי מאוד.

שלמה מולה: אפשר לצרף לוחמים שיבואו אל החיילים העולים.

ליה שמטוב: באחת הישיבות בוועדה שלנו השתתפו צעירים מתוכנית נעלה שהיו כחיילים בודדים בצה"ל ואחר כך סיימו את הצבא, למדו, קיבלו השכלה והיום הם שליחים ומכינים את בני הנוער לקראת הצבא.

ליה שמטוב: אפשר להיעזר בהם.

ליה שמטוב: אני רוצה לשמוע את משרד מבקר המדינה.

ליה שמטוב: בבקשה.

חיים לשם: אני מנהל האגף לביקורת צה"ל בחטיבה לביקורת מערכת הביטחון.

חיים לשם: גברת כרמלה בסון היא מנהלת ביקורת ראשית באגף והיא זאת שעשתה את הדוח על מערך הכליאה בצה"ל.

חיים לשם: אני מבקש להעיר שתי הערות.

חיים לשם: הערה אחת, הדוח הזה עסק במערך הכליאה בצה"ל והוא בדק את תנאי הכליאה של הכלואים בלי אבחנה בין עולים לבין כלואים אחרים.

חיים לשם: הפרק על מערך גחלת שממנו הובאו הנתונים באופן טבעי הנתונים האלה בלטו לפי ארצות המוצא של הכלואים.

חיים לשם: אני מבקש רק לקרוא את הפסקה המסיימת של הדוח הזה.

חיים לשם: "הנתונים בנוגע לפעילות מערך גחלת מצביעים על הישגים בפעילותו והוא אכן תורם להחזיר כלואים רבים לשירות צבאי תקין ולהקטנת שיעורי הכליאה החוזרת.

חיים לשם: אולם ראוי שאכ"א יבחן וינתח את הסיבות להיקפי הכליאה תוך בחינת השיעור הגבוה של כלואים בני העדה האתיופית ויוצאי חבר המדינות ואם קיימות דרכים לצמצמן ובמיוחד בעבירה על היעדרות משירות צבאי שלא ברשות שבגינה נכלאו כשני שלישים מהכלואים".

חיים לשם: זו הפסקה המסיימת של הדוח שלנו בנושא הזה.

חיים לשם: הערה נוספת.

חיים לשם: אנחנו לפני 11 שנים עשינו ביקורת על קליטת עולים חדשים בצה"ל.

חיים לשם: זה פורסם בשנת 1999.

ליה שמטוב: תודה.

ליה שמטוב: חבר הכנסת אברהם מיכאלי.

אברהם מיכאלי: אני לא תמיד בעד כותרות כאלה שיוצאות, שליש מהכלואים בצה"ל הם עולים.

אברהם מיכאלי: כי זה מוסיף לסטיגמה לעולים שלא היינו רוצים שיהיה להם.

אברהם מיכאלי: ואולם אי אפשר לברוח מהבעיה.

אברהם מיכאלי: אי אפשר לבוא בטענות רק לצה"ל בכל הנושא של בעיות כליאה של עולים כי העולים האלה מגיעים לצבא אחרי שנים מספר שהם בארץ והם נושאים איתם בעיות.

אברהם מיכאלי: אם המערכת האזרחית לא הכינה אותם לצבא כמו שצריך הרי שהצבא כמסגרת מאורגנת ומסודרת מאוד, הנערים האלה מוצאים את עצמם בבעיות.

אברהם מיכאלי: אכן צריך לחזק את התוכנית של ההכנה לקראת גיוס.

אברהם מיכאלי: אבל קורסי ההכנה לא נותנים פתרונות לבעיות האישיות של העולים.

אברהם מיכאלי: רבע מהמתגייסים לצה"ל הם עולים חדשים.

אברהם מיכאלי: אז אנחנו מבינים את ההתמודדות מול כמות כזאת גדולה של מתגייסים.

אברהם מיכאלי: צריך לעשות חשיבה מחדש ולראות איך אנחנו משפרים את התוכניות הקדם צבאיות.

ליה שמטוב: חבר הכנסת דניאל בן סימון בבקשה.

דניאל בן-סימון: נזכרתי שהייתי עולה חדש.

דניאל בן-סימון: כולנו ילדי חוץ, לא חשוב כמה זמן אנחנו פה.

דניאל בן-סימון: אני יושב בוועדות אחרות והן תמיד מלאות.

דניאל בן-סימון: בנושא הזה בוועדה הזו אנחנו מרגישים קצת בדידות.

דניאל בן-סימון: נצטרך לתקן זאת כדי ליצור עניין בכנסת.

דניאל בן-סימון: פה דנים בבעיות של עולים, לא כל כך אכפת לאנשים.

דניאל בן-סימון: חוץ וביטחון זה תמיד מלא כי יש ארומה של חוץ- איראן, דובאי וכולי.

דניאל בן-סימון: הסיפור האמיתי הוא פה.

דניאל בן-סימון: הייתי בין אלה שהביאו את הנושא הזה להצעה לסדר.

דניאל בן-סימון: עליתי בגיל 16 לארץ.

דניאל בן-סימון: מי שהיגר לארץ תמיד ייזכר שהוא מהגר.

דניאל בן-סימון: נקודת המעבר היא נקודה ארכימדית של כל אדם שהיגר מארץ לארץ.

דניאל בן-סימון: אני מעיד שהכניסה לצבא היתה בשבילי כרטיס כניסה לחברה הישראלית.

דניאל בן-סימון: 3 שנים בצבא הקלו על קליטתי בארץ.

דניאל בן-סימון: גם היום שום דבר בחברה הישראלית לא מכשיר את העולה כמו שהצבא עושה את זה.

דניאל בן-סימון: הצבא הוא מערכת שיש לה יכולת משמעתית וגם תגמולית לתת תחושה של שייכות לבחור או לבחורה שעוזבים את הבית, מזילים דמעה, מסתכלים אחורה בגעגוע למה שהם עזבו, מגיעים לארץ חדשה קשוחה וקשה.

דניאל בן-סימון: המנגנון המאפשר לאותו עולה אובד למצוא את עצמו זו המערכת הצבאית.

דניאל בן-סימון: שם מקבלים העולים תחושה של שייכות.

דניאל בן-סימון: זו גם מערכת שמאפשרת לעולה מוביליות יותר מאשר מערכות אחרות.

דניאל בן-סימון: שם נקלטים יותר טוב מאשר באקדמיה.

דניאל בן-סימון: אני זוכר לגבי עלייה ממרוקו שנחשבה לבעייתית עד אשר נתן אלתרמן כתב שיר על עולה שהקריב את חייו כאשר הוא קפץ על הרימון.

דניאל בן-סימון: "על החייל נתן אלבז".

דניאל בן-סימון: ברגע שהוא פרסם את זה בטור השבועי בשנות החמישים הוא קנה את עולמו בחברה הישראלית.

דניאל בן-סימון: לכן החשיבות אדוני התת אלוף לצבא שהוא כמעט המסגרת היחידה שיכולה לתת לעולה מפתח כניסה לחברה הישראלית.

דניאל בן-סימון: הצבא הוא חממה.

דניאל בן-סימון: לצבא יש חשיבות חינוכית ערכית קולטת יוצאת דופן.

דניאל בן-סימון: תגבירו מעשה בעניין הזה כי יש לכם תפקיד יותר מאשר המסגרות האחרות בחברה הישראלית.

ליה שמטוב: תודה רבה חבר הכנסת בן סימון.

ליה שמטוב: משרד הקליטה בבקשה.

יעקב דנון: אני מעורה בפעילות השוטפת של הצבא ואני מכיר את הנפשות הפועלות.

יעקב דנון: יחד עם זאת אני רוצה לבטא תחושה שיש בחדר הזה שכולנו מסכימים על החשיבות של המעשה, כולנו מסכימים על הסיטואציה המורכבת של עולה חדש שיש לו משבר על משבר בכניסה לצבא, ובכל זאת העובדות הן של פער בין הכוונות הטובות לבין הביצוע.

יעקב דנון: הדבר הזה מחייב חשיבה.

יעקב דנון: אנחנו הולכים יד ביד עם חיל החינוך בעניין הזה כדי לנסות לתקן את הדברים בתוכניות ספציפיות שנוכל להגיע לחיילים עולים בתוך בתי הכלא, שתהיה לנו שם נציגות על מנת ליצור משהו יותר רך, תקשורת חיובית עם החיילים ועל ידי זה לנסות עד כמה שניתן לסלול את דרכם חזרה ליחידה.

יעקב דנון: אני לא ראיתי בדיווח הזה איזושהי התייחסות לחיילים הבודדים כמאפיין בתוך בתי הכלא.

יעקב דנון: לתחושתי זו לא הסוגיה.

יעקב דנון: דווקא החייל הבודד בא ברמת מוטיבציה כזו גבוהה ששיעורם של החיילים הבודדים בתוך הכלא הוא מהנמוכים.

יעקב דנון: התופעה נשענת בעיקר על הבדלי מנטליות ותקשורת.

יעקב דנון: לאו דווקא בין המפקדים לחיילים אלא יותר בין השכן לאוהל והחייל החבר.

יעקב דנון: אני מקווה שהתוכניות שנעשו יחד עם חיל חינוך, ענף עלייה והשתלבות יניבו פירות.

יעקב דנון: תודה.

אברהם מיכאלי: שאלה למשרד הקליטה.

אברהם מיכאלי: האם בהכנות לגיוס לצבא יש לכם במשרד תוכניות שמתייחסות ספציפית לנוער הזה שמתעתד להתגייס לצבא?

יעקב דנון: דווקא משרד החינוך אמון על הנושא הזה ואנחנו מקיימים מפגשים שוטפים על מנת להגביר את המוכנות לשירות בצבא.

יעקב דנון: יש תוכניות מוגדרות.

יעקב דנון: בהחלט נותנים את הדעת על הדבר הזה.

יעקב דנון: יש אגף ייעודי בתוך משרד החינוך שהוא למעשה המוביל, מינהל חברה ונוער ויש פעילות מאוד מגוונת.

אלי שרמייסטר: למדתי מהדברים שנאמרו.

אלי שרמייסטר: קליטת עלייה והשתלבותם של עולים בצה"ל הן מהמשימות העיקריות של הצבא.

אלי שרמייסטר: בשל היותו של צה"ל צבא העם והגישה המיוחדת שאין לא אח ורע בעולם למשימות חברתיות הצבא הוא ארגון חברתי.

אלי שרמייסטר: המפקדים הם המחנכים שאמונים על ההתנהגות של החיילים, על קליטת העלייה, על ההשתלבות, על הדוגמה האישית, על הרעות, על הלכידות, על העמידה במשימה ועל עוד הרבה מאוד דברים.

אלי שרמייסטר: אנחנו לא נזדכה עליה גם אם משהו מסביב תקציבית ירעד.

אלי שרמייסטר: עשינו כברת דרך ארוכה עם קליטת עליה בצה"ל.

אלי שרמייסטר: האתגרים הם עוד רבים ואנחנו לא צריכים להשלים עם הנתונים כפי שהם.

אלי שרמייסטר: יש לנו לא מעט תוכניות שתכליתן להקטין למינימום את שיעורי הכליאה.

אלי שרמייסטר: עסקנו בכליאה, אבל היריעה הרבה יותר רחבה.

אלי שרמייסטר: העולים בצבא מגיעים לתפקידי מפתח.

אלי שרמייסטר: רק לראות את הלוחמים במלחמת לבנון השנייה, במבצע עופרת יצוקה, את הקצינים, את החיילים, הצלחה גדולה, איכויות מאוד גבוהות שהעולים מביאים לתוך הצבא.

אלי שרמייסטר: אנחנו מעודדים עולים מאתיופיה ללכת למסלולי קצונה.

אלי שרמייסטר: אנחנו לא לוקחים בחשבון בעיות שפה למועמדים לקצונה.

אלי שרמייסטר: אנחנו מתכוונים לבחון מה שעלה כאן.

אלי שרמייסטר: ישבנו לא מזמן עם משרד הקליטה על השתלבות של יוצאי קוקז למשל.

אלי שרמייסטר: תוכנית ייעודית.

אלי שרמייסטר: אנחנו מקיימים שולחנות עגולים עם מנהיגי העולים.

אלי שרמייסטר: אני מפעיל את הבסיס שמעביר את ההכשרה לחיילים עם עבר פלילי.

אלי שרמייסטר: אנחנו מגייסים חיילים עם עבר פלילי.

אלי שרמייסטר: אני רוצה לברך על הישיבה הזאת.

אלי שרמייסטר: אין לי ספק כאשר נבחן את סוגיות הכליאה נראה גם שיפור.

אלי שרמייסטר: תודה רבה.

ליה שמטוב: הוועדה שמחה לשמוע את סקירת צה"ל על פעילותו לשיפור שילוב העולים במסגרתו.

ליה שמטוב: הוועדה מקווה כי אכן יפחת שיעור הכליאה של העולים בצה"ל.

ליה שמטוב: הוועדה מציעה לצה"ל להגביר את פעילות ההכנה לצה"ל לעולים לפני הגיוס.

ליה שמטוב: הוועדה תמשיך לעקוב אחר טיפול צה"ל בחיילים עולים.

ליה שמטוב: הוועדה מבקשת לקבל בעוד כשנה דיווח על שיעור הכליאה של החיילים העולים.

ליה שמטוב: תודה רבה לכם והישיבה נעולה.